હવે ઊગ્યો બીજો દિવસ, એટલે ધુળેટીનો દિવસ. સવારના ૮ વાગ્યાથી આખા સુંદરપુર ગામમાં ધુળેટી અને રંગોની ધૂમ મચી ગઈ. એમાં રાજુનાં તોફાન-મસ્તીની તો વાત જ નહીં કરવાની. અરે! તે તો ગમે તેના ઘરમાં જઈ વડીલો અને સ્ત્રીઓ પર રંગ લગાવી આવે અને પાણીથી પણ પલાળી દેતો. તેણે બપોર સુધી તો આખા ગામમાં ખૂબ ઉત્પાત મચાવ્યો, બધાંને ખૂબ જ હેરાન કર્યા. અરે! તેણે પોતાની શેરીનાં પ્રાણીઓને પણ ન છોડયાં, તેને પણ રંગ લગાવ્યો. ઘરની બહાર બેઠેલા કૂતરાને પણ રાજુએ ન છોડયો. કૂતરાને પણ ખૂબ રંગ લગાવી પરેશાન કર્યો. તે કૂતરાએ પણ આ રંગથી બચવા માટે અન્ય પ્રાણીઓને પણ ખૂબ પરેશાન કર્યાં.